Document ID: 32013R0758

KOMISIJAS REGULA (ES) Nr. 758/2013
(2013. gada 7. augusts),
ar ko labo VI pielikumu Eiropas Parlamenta un Padomes Regulā (EK) Nr. 1272/2008 par vielu un maisījumu klasificēšanu, marķēšanu un iepakošanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1), un jo īpaši tās 53. pantu,
tā kā:
(1)
Verifikācijā ir atklātas kļūdas I, II, IV un V pielikumā Komisijas 2009. gada 10. augusta Regulā (EK) Nr. 790/2009 par grozījumiem, pielāgojot zinātnes un tehnikas attīstībai Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu (2). Tāpēc šīs kļūdas būtu jālabo.
(2)
Labotajam vielu harmonizētās klasifikācijas un marķēšanas sarakstam būtu jāstājas spēkā dienā, kad stājas spēkā šī regula. Nevajadzētu piegādātājiem noteikt prasību no jauna marķēt un iepakot tās vielas un maisījumus, kas pirms šīs regulas stāšanās spēkā jau laisti tirgū saskaņā ar Regulu (EK) Nr. 1272/2008. Tomēr piegādātājiem vajadzētu būt iespējai brīvprātīgi piemērot šīs regulas noteikumus vielām un maisījumiem, kas jau laisti tirgū.
(3)
Šajā regulā paredzētie pasākumi ir saskaņā ar tās komitejas atzinumu, kura izveidota atbilstoši 133. pantam Eiropas Parlamenta un Padomes 2006. gada 18. decembra Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (3),
IR PIEŅĒMUSI ŠO REGULU.
1. pants
Regulas (EK) Nr. 1272/2008 VI pielikuma 3. daļā ierakstus 3.1. tabulā, kas grozīti ar Regulas (EK) Nr. 790/2009 I un II pielikumu un atbilst ierakstiem, kuri noteikti šīs regulas I pielikumā, aizstāj ar minētā pielikuma ierakstiem.
2. pants
Regulas (EK) Nr. 1272/2008 VI pielikuma 3. daļā ierakstus 3.2. tabulā, kas grozīti ar Regulas (EK) Nr. 790/2009 IV un V pielikumu un atbilst ierakstiem, kuri noteikti šīs regulas II pielikumā, aizstāj ar minētā pielikuma ierakstiem.
3. pants
Regulas (EK) Nr. 1272/2008 VI pielikuma 3. daļas 3.1. tabulu papildina ar šīs regulas III pielikumā noteiktajiem ierakstiem.
4. pants
Regulas (EK) Nr. 1272/2008 VI pielikuma 3. daļas 3.2. tabulu papildina ar šīs regulas IV pielikumā noteiktajiem ierakstiem.
5. pants
Piegādātājiem nav no jauna jāmarķē vai no jauna jāiepako tādas šīs regulas pielikumos uzskaitītās vielas vai tās saturošas vielas vai maisījumi, ko piegādātāji pirms šīs regulas stāšanās spēkā jau ir laiduši tirgū saskaņā ar Regulu (EK) Nr. 1272/2008.
6. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 7. augustā

Labels: 12
7
3
20